Broj: 711-I-209-P-210-19/21-03-17

Zagreb, 15. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu** **dužnosnika Alena Leverića, člana Uprave trgovačkog društva Hrvatske ceste d.o.o.,** na 111. sjednici, održanoj dana 15. siječnja 2021.g., donosi sljedeću:

**ODLUKU**

**Postupak protiv dužnosnika Alena Leverića, člana Uprave trgovačkog društva Hrvatske ceste d.o.o., zbog mogućeg kršenja odredbi iz članka 8. i 9. ZSSI-a, u svezi sa člankom 27. ZSSI-a, neće se pokrenuti, jer je dužnosnik po pisanom pozivu Povjerenstva obrazložio nesklad i priložio odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenog 2. travnja 2019., u dijelu koji se odnosi na vlasništvo nad 17 dionica u trgovačkom društvu J&T BANKA d.d.**

Obrazloženje

Povjerenstvo je, nakon provedenog postupka redovite provjere izvješća od 2. travnja 2019., po službenoj dužnosti dana 19. lipnja 2019. formiralo predmet pod brojem P-210/19, koji se vodi protiv dužnosnika Alena Leverića, člana Uprave trgovačkog društva Hrvatske ceste d.o.o.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 41. ZSSI-a propisano je da predsjednici i članovi uprava trgovačkih društava u većinskom državnom vlasništvu dužnosnici u smislu odredbi navedenog Zakona. Slijedom navedenoga, Alen Leverić je povodom obnašanja dužnosti člana Uprave trgovačkog društva Hrvatske ceste d.o.o. obvezan postupati sukladno odredbama ZSSI-a.

Uvidom u izvješće o imovinskom stanju od 2. travnja 2019. g. podneseno povodom promjene, Povjerenstvo je utvrdilo kako je dužnosnik u dijelu izvješća koji se odnosi na podatke o poslovnim udjelima i dionicama u trgovačkim društvima naveo kako je vlasnik udjela u PBZ EQUITY FOND-u.

U postupku redovite provjere podataka iz podnesenog izvješća o imovinskom stanju dužnosnika Alena Leverića, Povjerenstvo je uvidom u dobivene podatke od Središnjeg klirinškog đepozitarnog društva d.d., utvrdilo kako je dužnosnik Alen Leverić vlasnik 17 redovnih dionica u trgovačkom društvu J&T BANKA d.d., a koje dužnosnik nije naveo u podnesenom izvješću o imovinskom stanju dužnosnika.

Slijedom navedenog, usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj, utvrđen je nesklad između prijavljenih i prikupljenih podataka u pogledu vlasništva nad dionicama u trgovačkom društvu.

Stoga je Povjerenstvo zaključkom Broj: 711-I-1198-IK-1047-15/19-05-16 od 13. lipnja 2019.pozvalo dužnosnika Alena Leverića, člana Uprave trgovačkog društva Hrvatske ceste d.o.o., da u roku od 15 dana od dana primitka ovog zaključka dostavi Povjerenstvu očitovanje s potrebnim dokazima o neskladu, odnosno nerazmjeru između prijavljene imovine iz izvješća o imovinskom stanju dužnosnika, podnesenog 2. travnja 2019. g. povodom promjene, i stanja imovine kako proizlazi iz podataka pribavljenih od nadležnih tijela, u dijelu izvješća „Poslovni udjeli, dionice i vrijednosni papiri u poslovnim subjektima", sukladno uputi iz obrazloženja ovog zaključka.

Dužnosnik je dana 19. lipnja 2019. pod brojem 711-U-2403-P-210/19-02-3 dostavio očitovanje na zaključak u kojem navodi da je prilikom podnošenja izvješća od 2. travnja 2019. učinjena nenamjerna pogreška te da se zapravo radi o dionicima koje su bile navedene kao udio u fondu VABA d.d., s vrijednošću udjela u iznosu od 1.700,00 kn. Dužnosnik navodi da je u trenutku kupnje navedenih dionica njihov izdavatelj bilo trgovačko društvo VABA d.d., koje je naknadno promijenilo tvrtku u J&T BANKA d.d.

Navodi da je nominalna vrijednost dionica prilikom kupnje iznosila 100,00 kn odnosno za 17 dionica ukupno 1.700,00 kn. Tržišna vrijednost navedenih dionica iznosi 122,40 kn, što je zadnji dostupan podatak preuzet s interneta (vrijednosnice Zagrebačke burze- dionice J&T banka d.d.), uz napomenu da je rješenjem Zagrebačke burze d.d. prestalo uvrštenje dionica društva J&T banka d.d. na Redovito tržište Zagrebačke burze.

Dužnosnik predlaže da se izvrši uvid u podneseno izvješće o imovinskom stanju od 2. travnja 2019. godine, izvadak iz sudskog registra za trgovačko društvo J&T banka d.d., OIB: 38182927268, te rješenje Zagrebačke burze d.d. od 10. svibnja 2017.

Uvidom u navedeno izvješće, utvrđeno je da je dužnosnik naveo podatak da je vlasnik 17 dionica, ukupne vrijednosti 1.700,00 kn u trgovačkom društvu VABA d.d.

Uvidom u povijesni izvadak za trgovačko društvo J&T banka d.d., utvrđeno je da je isto prije poslovalo pod tvrtkom Vaba d.d. banka Varaždin, te da je dana 2. siječnja 2017. upisana promjena tvrtke u nadležni sudski registar Trgovačkog suda u Zagrebu, na temelju odluke Skupštine društva od 29. kolovoza 2016.

Nadalje, dužnosnik je u i izvješću podnesenom 21. prosinca 2015. povodom bitne promjene kao i drugim ranije podnesenim izvješćima navodio da je vlasnik 17 dionica u trgovačkom društvu VABA d.d., dok je u izvješću 31. srpnja 2019., podnesenom povodom ispravka nakon zaprimanja zaključka kojim je pozvan obrazložiti utvrđeni nesklad, dužnosnik naveo da je vlasnik 17 dionica u trgovačkom društvu J&T BANKA d.d.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici dužni, ako je tijekom obnašanja javne dužnosti došlo do bitne promjene glede imovinskog stanja, o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o poslovnim udjelima i dionicama u trgovačkim društvima.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u izvješće od 2. travnja 2019., utvrđeno je da je dužnosnik Alen Leverić naveo podatak da je vlasnik 17 dionica, ukupne vrijednosti 1.700,00 kn, u trgovačkom društvu VABA d.d., dok je zaključkom po provedenom postupku redovite provjere pozvan da obrazloži nesklad u odnosu na razliku između podatka o vlasništva u PBZ EQUITY FOND-u te utvrđenog podataka od nadležnog tijela o dužnosnikovu vlasništvu u trgovačkom društvu J&T BANKA d.d.

Nadalje, iz podataka povijesnog izvatka za navedeno trgovačko društvo proizlazi da je ono odlukom od 29. kolovoza 2016. promijenilo tvrtku iz VABA d.d. u J&T banka d.d., odnosno da je trgovačko društvo VABA d.d. nastavilo poslovati pod novom tvrtkom J&T BANKA d.d., što je upisano u nadležni sudski registar 2. siječnja 2017.

Dužnosnik je i u ranijim izvješćima iz 2015. koja je podnosio Povjerenstvu navodio taj podatak, iz čega proizlazi da je bio vlasnik dionica u navedenom trgovačkom društvu prije promjene tvrtke do koje je došlo u 2017., da bi potom u izvješću koje je podnio 31. srpnja 2019. ispravno naveo da je vlasnik 17 dionica u trgovačkom društvu J&T BANKA d.d.

Iz navedenog proizlazi da je dužnosnik navodio točan podatak o vlasništvu nad dionicama u trgovačkom društvu VABA d.d. te nominalnoj vrijednosti i broju dionica u svojem vlasništvu u trenucima kada je podnosio izvješća o imovinskom stanju Povjerenstvu prije promjene tvrtke društva u J&T BANKA d.d., čime je u tom razdoblju ispunjavao obvezu unošenja podataka o vlasništvu nad dionicama u obrazac izvješća, koji time nije bio nepoznat Povjerenstvu ni zainteresiranoj javnosti.

Imajući u vidu kako promjena tvrtke ne utječe na pravni subjektivitet, proizlazi da je dužnosnik i nakon tako izvršene promjene nastavio biti vlasnikom dionica u istom subjektu koje je nastavilo poslovati pod drugom tvrtkom.

Obzirom da je do promjene tvrtke, u odnosu na koju je dužnosnik prethodno bio istinito i točno navodio podatke u izvješću o imovinskom stanju, došlo tijekom obnašanja javne dužnosti, kao i da je kasnije podnio izvješće u kojem je naveo novu, ispravnu tvrtku trgovačkog društva, Povjerenstvo prihvaća dužnosnikov navod da je naknadno utvrdio promjenu tvrtke nakon uvida u sudski registar.

Stoga se protiv dužnosnika Alena Leverića, člana Uprave trgovačkog društva Hrvatske ceste d.o.o., neće pokrenuti postupak zbog mogućeg kršenja odredbi iz članka 8. i 9. ZSSI-a, u svezi sa člankom 27. ZSSI-a, jer je po pisanom pozivu Povjerenstva obrazložio nesklad i priložio odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenog 2. travnja 2019., u dijelu koji se odnosi na vlasništvo nad 17 dionica u trgovačkom društvu J&T BANKA d.d.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Alen Leverić, elektroničkom dostavom
2. Objava na Internetskoj stranici Povjerenstva
3. Pismohrana